Konterud ble kraftig kritisert i mai 2008 fordi han skrev under på et opprop mot opprettelsen av et asylmottak på Haslemoen. På lederplass skrev redaktøren i lokalavisa Glåmdalen at Konterud var «politisk død»: «Her i glåmdalsregionen vil vi rett og slett ikke ha en ordfører som sprer fremmedfrykt over en lav sko, pisker opp stemningen, skaper splittelse blant innbyggerne, setter sin egen regjering og sitt eget parti i stor forlegenhet, feilinformerer og heller ikke oppleves som troverdig.» Arbeiderpartiets lokallag i Våler svarte med å iverksette en boikott av avisen fram til neste lokalvalg hvis avisen ikke beklaget lederen. Boikotten ble avsluttet noen uker senere uten innrømmelser fra avisen.